ઉત્તર-પૂર્વ-ઈશાન ભારતમાં ભાજપે જે વિજય મેળવ્યો છે એ આઠ નાનાં રાજ્યોની માત્ર 25 બેઠકો લોકસભામાં છે, છતાં આ પરિણામનું રાષ્ટ્રીય રાજકારણમાં મહત્ત્વ ઘણું છે. કોંગ્રેસ અને સીપીએમના રાજકીય અસ્તિત્વ સામે ગંભીર પડકાર છે. ઈશાન ભારતમાં ભાજપના વિજયનું વિશ્લેષણ અલગ અલગ રીતે થાય છેઃ હિન્દીભાષી અને હિન્દુત્વવાદી પક્ષ ઉપરાંત વાણિયા – બ્રાહ્મણના પક્ષની છાપ હવે બદલાઈ છે. ઈશાન ભારતમાં ભાજપને ખ્રિસ્તીધર્મીઓનું સમર્થન મળ્યા પછી નવી દિલ્હીમાં બેઠેલા ધાર્મિક પ્રવક્તાઓ અવાક થઈ ગયા છે – ઘરવાપસી અને બની બેઠેલા ગૌરક્ષકોના અત્યાચારના વિવાદ થોડા શાંત થયા છે. પ્રાદેશિક યુવા પેઢીની માગ ભવિષ્યની – રોજગારીની અને ઔદ્યોગિક વિકાસની છે. અત્યાર સુધી ભારતના આ ઈશાન ખૂણાની જાણે કોઈને પરવા જ નહોતી. નવી દિલ્હીમાં નાગાલેન્ડ, ત્રિપુરા કે મિઝોરમના વિદ્યાર્થીઓને ચીના ગણીને મારવામાં આવ્યા હોય એવી ફરિયાદો તાજેતરમાં ઘણી થઈ હતી. હવે ઈશાન ભારત – ભારતમાં છે એવું ગૌરવ જાગ્યું છે. ભૌગોલિક સાથે રાજકીય અને આર્થિક – ઔદ્યોગિક એકીકરણ થઈ શકે છે. વડા પ્રધાન માટે આ એક રાષ્ટ્રીય સિદ્ધિ છે અને પ્રદેશના ઝડપી વિકાસનો પડકાર પણ છે. આ પરિણામ આવ્યા પછી વિપક્ષી છાવણીમાં ફફડાટ વ્યાપ્યો છે.